Publication: Magyar Közlöny
Issue: MK-2010-77 (Year: 2010, Number: 77)
Era: contemporary
Section: 17. melléklet a 31/2010. (V. 13.) EüM rendelethez
Paragraph Index: 653

(17). 6.5.4. Korábbi pegilált interferon kezelés utáni újrakezeléskor (relapser és non-responder is), bármely genotípus, és bármely kiinduló vírustiter esetén, ha a STOP-1 és STOP-2 szabályok alapján a kezelés nem szakítandó meg (a HCV PCR akár a 12. hétre, akár a 24. hétre válik negatívvá): 72 hetes terápia (pegilált interferon/ribavirin kombináció) javasolt (18). 6.5.5. A STOP-1 és STOP-2 szabályok ugyanúgy alkalmazandók, mint első kezelés esetén (10,11). 6.5.6. Minden sikeresen befejezett terápia után 24 héttel PCR vizsgálat elvégzése (kontroll) szükséges a tartós vírusválasz megítélésére (12). 6.6. Speciális esetek 6.6.1. Fenntartó természetes interferon kezelés (STOP miatt kiesett és relabáló betegek) Bármelyik STOP szabály alkalmazása során az interferon/peginterferon kezelésből kiesett betegek kezelése végezhető liofilizált természetes human leukocyta interferonnal, az eredetileg tervezett időtartamig. Ribavirin együttes adása nem lehetséges. A kezelés a biokémiai remisszió fenntartása, vagy extrahepaticus szövődmények elkerülése érdekében, vagy relapszus esetén – engedélyezést követően – egy éven túl is folytatható, illetve ismételhető. 6.6.2. Gyermekek Három éves kor felett indokolt esetben gyermekgyógyász és hepatológus együttes javaslata alapján egy éves kombinált peginterferon alfa 2b és ribavirin kezelés javasolható. 6.6.3. HIV és HCV koinfekció Heti egyszer adott teljes dózisú peginterferon és napi 800 mg ribavirin javasolt 1 évig, genotípustól függetlenül. Aktív retrovirális kezelés, illetve <200/microl CD4 sejtszám esetén fokozott ellenőrzés indokolt a tejsav acidosis, illetve a cytopenia lehetősége miatt. 6.6.4. Pozitív addiktológiai anamnesisű beteg: az interferon kezelés megkezdése előtt a manifeszt pszichiátriai zavar (különös tekintettel a depresszióra és a szorongásos kórképekre) kizárása szükséges. Ha kábítószer használatára pozitív az anamnézis, akkor a kombinált antivirális kezelés 3 hónapos – legalább két negatív drogteszttel igazolt – absztinencia után kezdhető meg. Az addiktológus által rendelt fenntartó suboxone vagy methadon kezelés nem minősül kontraindikációnak. A kombinált antivirális kezelés megkezdését követően észlelt – pozitív drogteszttel igazolt – intravénás kábítószer-használat esetén az interferon kezelés felfüggesztendő.

Source: https://magyarkozlony.hu/hivatalos-lapok/611c5e584c1a1d6d6c82990316b856590b944204/dokumentumok/02a633dc638c6a5a364ab9978d09a00e37c5471d/letoltes